**Godkendelse som kvalitetskontrollant og kvalitetskontrollantens pligter[[1]](#footnote-1)**

Fra 2014-kontrollen er der nye procedurer for udpegning og godkendelse af kvalitetskontrollanter, jf. kapitel 3 i bekendtgørelse om kvalitetskontrol og Revisortilsynets virksomhed[[2]](#footnote-2).

Revisortilsynet udarbejder en liste over kvalitetskontrollanter, som er godkendt til at udføre kvalitetskontrol. Listen er offentligt tilgængelig på Revisortilsynets hjemmeside.

***1. Betingelser for at blive kvalitetskontrollant***

Revisortilsynet godkender kvalitetskontrollanter til udførelse af kvalitetskontrollen. Revisortilsynet fastsætter antallet af kontrollanter og annoncerer efter behov på hjemmesiden. Revisortilsynet kan betinge en godkendelse af, at kontrollanten forpligter sig til at anvende et af Revisortilsynet anvist elektronisk system til brug for udførelsen af kontrolopgaver. Derudover er det en betingelse, at kontrollanten årligt deltager i et kursus om kvalitetskontrol.

En godkendt revisor, der ansøger om at blive kvalitetskontrollant, skal opfylde nedenstående betingelser, for at Tilsynet kan godkende den pågældende som kontrollant.

Tilsynet kan som kontrollant godkende revisorer, der

1. er tilknyttet en revisionsvirksomhed, der er registreret i Revireg,
2. ikke indenfor de seneste fem år ved Revisornævnet er meddelt en advarsel, strafbortfald eller pålagt en bøde, som Tilsynet vurderer har betydning for udførelsen af hvervet som kontrollant,
3. ikke er optaget i Det centrale Kriminalregister for overtrædelser, som Tilsynet vurderer har betydning for udførelsen af hvervet som kontrollant,
4. ikke har en verserende sag ved Revisornævnet, som Tilsynet vurderer har betydning for udførelsen af hvervet som kontrollant,
5. ikke er tilknyttet en revisionsvirksomhed, som i virksomhedens senest afsluttede kvalitetskontrol af Tilsynet er blevet pålagt en fornyet kontrol, som Tilsynet vurderer har betydning for udførelsen af hvervet som kontrollant,
6. har deltaget i praktisk revisionsarbejde og i forbindelse hermed afgivet erklæringer efter revisorlovens § 1, stk. 2, i mindst tre år inden for de seneste fem år, og
7. kan påtage sig årligt at udføre kontrol af et antal revisionsvirksomheder fastsat af Tilsynet.

Tilsynet kan endvidere som kontrollant godkende registrerede revisorer, der er tilknyttet en landøkonomisk forenings rådgivningskontor, jf. revisorlovens § 17, stk. 1, og som opfylder betingelserne i stk. 3, nr. 2-7. Disse kontrollanter kan udpeges til at udføre kontrol af landøkonomiske foreningers rådgivningskontorer.

Godkendelsen som kontrollant er gældende for en periode på op til fem år. En godkendelse kan efter ansøgning forlænges for yderligere perioder af fem år. Kontrollanten kan fuldføre en påbegyndt kvalitetskontrol efter udløbet af godkendelsesperioden.

***2. Ansøgning og godkendelsesprocedure***

En godkendt revisor, der ønsker at blive godkendt kontrollant, skal ansøge Tilsynet herom inden for en af Tilsynet fastsat frist, der vil fremgå af Tilsynets hjemmeside. Ansøgningen skal indeholde oplysning om, at betingelserne for at blive kvalitetskontrollant er opfyldt, jf. bekendtgørelsens § 18, stk. 3 samt oplysning om resultatet af den seneste kvalitetskontrol i den revisionsvirksomhed, hvori ansøgeren er ansat.

Ansøgningen skal vedlægges en af Revisortilsynet udarbejdet tro- og loveerklæring, hvoraf det fremgår, at den pågældende revisor ikke inden for de seneste fem år ved Revisornævnet, er ikendt advarsel, strafbortfald, bøde eller rettighedsfrakendelse, eller er optaget i Det centrale Kriminalregister for overtrædelser af de pligter, som revisorloven foreskriver. Der skal tillige gives tilladelse til, at Tilsynet kan efterprøve disse oplysninger. Tro- og loveerklæringen findes som bilag 17.

Verserer der ved Revisornævnet sager mod ansøgeren, eller er ansøgeren indenfor de seneste fem år ved Revisornævnet meddelt en advarsel, strafbortfald eller pålagt en bøde, skal denne tillige oplyse om dette. Har ansøgeren ikke verserende sager eller afsluttede sager ved Revisornævnet, skal tro og love-erklæringen tillige oplyse om dette.

Imødekommes ansøgningen af Revisortilsynet, godkendes ansøgeren som kvalitetskontrollant for det indeværende år og for en periode på op til fem år.

Kontrollanten har pligt til straks at meddele Tilsynet, hvis

1. kontrollanten ikke længere er tilknyttet en revisionsvirksomhed, der er registreret i Revireg,
2. kontrollanten af Revisornævnet meddeles en advarsel, strafbortfald, idømmes en bøde eller rettighedsfrakendelse, eller
3. kontrollanten optages i Det centrale Kriminalregister for overtrædelser af de pligter, som revisorloven foreskriver.

Revisortilsynet vil på baggrund af meddelelsen træffe afgørelse om kontrollantens fortsatte godkendelse.

***3. Betingelser for at forblive kvalitetskontrollant***

*3.1 Deltagelse i kursus*For at forblive kontrollant skal kontrollanterne årligt deltage i et kursus om kvalitetskontrol og anvendelse af Tilsynets elektroniske system. Formålet med kursuset er at opsamle erfaringer fra de gennemførte kvalitetskontroller og henlede kvalitetskontrollanternes opmærksomhed på særlige problemstillinger. Kvalitetskontrollanterne betaler for deltagelse.

*3.2 Årlig indsendelse af tro og love-erklæring*

For at sikre at Revisortilsynet løbende har indsigt med, om en kvalitetskontrollant – efter at vedkommende er godkendt som kvalitetskontrollant - har haft eller får en sag ved Revisornævnet, skal kvalitetskontrollanten afgive en tro og loveerklæring herom årligt.

Tro- og loveerklæringen skal afgives senest den 1. februar og indeholde erklæring om, at den pågældende ikke har en verserende sag ved Revisornævnet eller inden for de seneste fem år er meddelt en advarsel, strafbortfald, er idømt en bøde eller rettighedsfrakendelse ved Revisornævnet.

*3.3 Resultatet af kvalitetskontrollen i den virksomhed, hvori kvalitetskontrollanten er ansat*

Det er endelig en betingelse for at forblive kvalitetskontrollant, at den revisionsvirksomhed, hvori kvalitetskontrollanten selv er ansat, har en tilfredsstillende kvalitetsstyring.Hvis kvalitetskontrollen af den virksomhed, hvori kvalitetskontrollanten er ansat, resulterer i, at Revisortilsynet pålægger virksomheden en fornyet kontrol, kan Revisortilsynet beslutte at fratage en kvalitetskontrollant godkendelsen som kontrollant.

Er dette tilfældet, kan kvalitetskontrollanten ikke blive kvalitetskontrollant igen, førend revisionsvirksomheden har gennemgået en fornyet kvalitetskontrol med tilfredsstillende resultat.

Såfremt en kontrollant skifter revisionsvirksomhed, vil det kunne indgå i Revisortilsynets vurdering af, hvorvidt kvalitetskontrollanten kan forblive kvalitetskontrollant, om den nye revisionsvirksomhed har gennemført en kvalitetskontrol med et tilfredsstillende resultat.

***4. Opsigelse som kontrollant***

En kvalitetskontrollant kan til enhver tid meddele Revisortilsynet, at pågældende ikke længere ønsker at være godkendt som kontrollant. Giver en kontrollant meddelelse om, at denne ikke længere ønsker at være kontrollant, skal kontrollanten fuldføre allerede påbegyndte kvalitetskontroller, medmindre Tilsynet bestemmer, at kontrollen udskydes eller gennemføres ved udpegning af en ny kontrollant.

***5. Tilsyn med kvalitetskontrollant***

Revisortilsynet fører løbende tilsyn med og vurderer kvalitetskontrollanternes indsats, herunder rettidig indsendelse af erklæringer, arbejdspapirer m.v. samt, om de indsendte erklæringer overholder erklæringsbekendtgørelsen.

Finder Revisortilsynet, at en kvalitetskontrollant har tilsidesat sine pligter, kan Tilsynet give kontrollanten en skriftlig påtale. Tilsynet kan endvidere pålægge kontrollanten at deltage i et eller flere kurser, inden den pågældende på ny kan udpeges til at udføre kvalitetskontroller. Tilsynet tager endvidere stilling til, om der er grundlag for at indbringe kontrollanten for Revisornævnet eller at indgive politianmeldelse mod kontrollanten.

***6. Fratagelse af godkendelsen som kontrollant***

Revisortilsynet kan fratage en kvalitetskontrollant godkendelsen som kontrollant, hvis:

1. kontrollanten ikke længere er tilknyttet en revisionsvirksomhed, der er registreret i Revireg,
2. kontrollanten ikke indsender sin erklæring og arbejdspapirer rettidigt, og dette ikke sker inden for en af Tilsynet fastsat frist,
3. kontrollanten meddeler ikke at kunne påtage sig et af Tilsynet fastsat antal kvalitetskontroller,
4. kontrollanten ikke anvender det af Tilsynet anviste elektroniske system,
5. kontrollanten ikke deltager i det årlige kursus om kvalitetskontrol
6. Tilsynet ved den senest afsluttede kvalitetskontrol har pålagt den revisionsvirksomhed, som kontrollanten er tilknyttet, en fornyet kontrol,
7. kontrollanten af Revisornævnet meddeles en advarsel, strafbortfald, idømmes en bøde eller rettighedsfrakendelse eller optages i Det centrale Kriminalregister for overtrædelser af de pligter, som revisorloven foreskriver,
8. kontrollanten ikke årligt og senest den 1. februar afgiver en tro- og loveerklæring om, at kontrollanten ikke har en verserende sag ved Revisornævnet eller inden for de seneste fem år ved nævnet er meddelt en advarsel, strafbortfald, er idømt en bøde eller rettighedsfrakendelse, eller
9. Tilsynet finder, at en kontrollant har tilsidesat sine pligter på en sådan måde, at Tilsynet ikke fortsat finder grundlag for at udpege kontrollanten til at udføre kontroller.

Fratages en kontrollant godkendelsen som kontrollant, skal kontrollanten fuldføre allerede påbegyndte kvalitetskontroller, medmindre Tilsynet bestemmer, at kontrollen udskydes eller gennemføres ved udpegning af en ny kontrollant.

1. Af 4. juli 2014 [↑](#footnote-ref-1)
2. Bek Nr. 487 af 13. maj 2013 [↑](#footnote-ref-2)